A un’amiga anziana

Ses bella ancora a femmin’anziana,
ma deo penso in cudda frisc’edade,
cando fisti pizzinna risulana
tottu grazia e tottu bonidade.

Cantu paret cuss’epoca luntana!
E tott’in cue est s’infelicidade
de custa tribulada vid’umana
chi siccat lestra che trig’in s’istade.

E cudda primavera fiorida?
E sos isperos d’una bona sorte?
Tottu o bella mia hamus perdidu.

Che unu sonnu passada est sa vida
a passu lestru s’avanzat sa morte,
e hamus solu bramadu e non godidu.